b'\n_START_ARTICLE_\nElefanttitauti\n_START_PARAGRAPH_\nElefanttitauti eli elefantiaasi (Lymphatic filariasis) on ihmisten sairaus, jossa imusolmukkeiden tukkiintuminen saa jalat, kivekset ja joskus my\xc3\xb6s nivusten imusolmukkeet turpoamaan valtaviksi, paksunahkaisiksi m\xc3\xb6ykyiksi, jotka painavat useita kiloja ja voivat olla jalkapallon kokoiset. Yleens\xc3\xa4 tauti johtuu ihmisess\xc3\xa4 loisivien sukkulamatojen aiheuttamasta imuteiden tuhoutumisesta.\n_START_SECTION_\nTaudin aiheuttaja\n_START_PARAGRAPH_\nElefanttitaudin aiheuttajana on noin 90\xc2\xa0% tapauksista imusuonistossa loisiva rihmamato Wuchereria bancrofti, joka on vain ihmisiin tarttuva loinen. My\xc3\xb6s rihmamadot Brugia malayi ja Brugia timori aiheuttavat tautia ihmisill\xc3\xa4, mutta ne loisivat my\xc3\xb6s el\xc3\xa4imill\xc3\xa4. Mato tarttuu hyttysten (Culex-, Anopheles- tai Aedes-suvut) v\xc3\xa4lityksell\xc3\xa4. My\xc3\xb6s muu imukudoksen h\xc3\xa4iri\xc3\xb6 tai sen poisto voi aiheuttaa elefantiaasin.\n_START_SECTION_\nTaudin tarttuminen\n_START_PARAGRAPH_\nTauti tarttuu kun vektorina toimiva hyttynen saa taudinaiheuttajan toukkia, mikrofilarioita, elimist\xc3\xb6\xc3\xb6ns\xc3\xa4. T\xc3\xa4m\xc3\xa4 tapahtuu, kun hyttynen nauttii veriaterian tautia kantavasta ihmisest\xc3\xa4. Toukat tunkeutuvat hyttysen suolesta rintalihaksiin, jossa ne l\xc3\xa4pik\xc3\xa4yv\xc3\xa4t kaksi toukkavaihetta. T\xc3\xa4m\xc3\xa4n j\xc3\xa4lkeen toukat hakeutuvat hyttysen p\xc3\xa4\xc3\xa4h\xc3\xa4n, josta ne tunkeutuvat seuraavaan uhriin._NEWLINE_Ihmisess\xc3\xa4 toukat k\xc3\xa4yv\xc3\xa4t l\xc3\xa4pi useita toukkavaiheita ja lopulta aikuistuvat. T\xc3\xa4m\xc3\xa4 voi kest\xc3\xa4\xc3\xa4 kuukausia ja jopa vuosia. Wuchereria bancrofti, joka aiheuttaa noin 90\xc2\xa0% elefantiaasista, voi t\xc3\xa4ysikasvuisena pysy\xc3\xa4 lis\xc3\xa4\xc3\xa4ntymiskykyisen\xc3\xa4 jopa viisi vuotta ja synnytt\xc3\xa4\xc3\xa4 p\xc3\xa4iv\xc3\xa4ss\xc3\xa4 jopa 50 000 toukkaa imusuoniin.\n_START_SECTION_\nTaudin puhkeaminen\n_START_PARAGRAPH_\nTaudin oireiden syntyyn tarvitaan toistuvia infektioita. Filariaasin kehittymiseksi on tropiikissa asuttava v\xc3\xa4hint\xc3\xa4\xc3\xa4n 6 kuukautta._NEWLINE_Tauti puhkeaa, kun nestekierto ei toimi normaalisti. H\xc3\xa4iri\xc3\xb6st\xc3\xa4 aiheutuu painavuuden ja v\xc3\xa4symisen tunnetta ylim\xc3\xa4\xc3\xa4r\xc3\xa4isen nesteen kertymisest\xc3\xa4 johtuen. Lymfedeema tarkoittaa imunesteen virtaush\xc3\xa4iri\xc3\xb6ist\xc3\xa4 aiheutuvaa turvotusta, ja krooninen tulehdus tuhoaa lopulta imusolmukkeiden imusuonet, jolloin ylim\xc3\xa4\xc3\xa4r\xc3\xa4ist\xc3\xa4 nestett\xc3\xa4 kertyy kudoksiin. Samankaltainen h\xc3\xa4iri\xc3\xb6tila voi synty\xc3\xa4 usein my\xc3\xb6s muusta syyst\xc3\xa4 kuin loisten aiheuttamasta infektiosta, esimerkiksi rintasy\xc3\xb6p\xc3\xa4leikkauksen tai melanoomaleikkauksen yhteydess\xc3\xa4, jolloin kainalon imusolmukkeet joudutaan usein poistamaan.\n_START_SECTION_\nHoito\n_START_PARAGRAPH_\nTautia hoidetaan parasiittien torjuntaan tarkoitetuilla l\xc3\xa4\xc3\xa4kkeill\xc3\xa4 alueesta riippuen. Saharan etel\xc3\xa4puolisilla alueilla taudin hoidossa k\xc3\xa4ytet\xc3\xa4\xc3\xa4n albendatsolia ja ivermektiinia, kun taas muualla maailmassa k\xc3\xa4ytet\xc3\xa4\xc3\xa4n albendatsolia ja dietyylikarbamatsiinia.\n_START_SECTION_\nTaudin esiintyminen\n_START_PARAGRAPH_\nElefanttitautia esiintyy l\xc3\xa4hinn\xc3\xa4 vanhalla mantereella Afrikassa, Intiassa ja Kauko-Id\xc3\xa4ss\xc3\xa4. Orjakaupan v\xc3\xa4lityksell\xc3\xa4 se levisi Amerikan mantereelle jo 1500-luvun lopulla.\n_START_SECTION_\nElefantiaasin turvottamat kivekset\n_START_PARAGRAPH_\nMik\xc3\xa4li kivekset turpoavat, yleens\xc3\xa4 siitin sulautuu kokonaan t\xc3\xa4h\xc3\xa4n turvonneeseen massaan. Tauti ei ole hengenvaarallinen, eik\xc3\xa4 se edes yleens\xc3\xa4 vie siemennesteen hedelm\xc3\xa4llisyytt\xc3\xa4, mutta se hankaloittaa k\xc3\xa4velemist\xc3\xa4 ja tekee yhdynn\xc3\xa4n eritt\xc3\xa4in hankalaksi. Tauti on my\xc3\xb6s ajoittain kivulias. Tautia ei yleens\xc3\xa4 hoideta, sill\xc3\xa4 sen p\xc3\xa4\xc3\xa4asiallisilla esiintymisalueilla suuria kiveksi\xc3\xa4 pidet\xc3\xa4\xc3\xa4n arvossa.'